LidanRubinov/Halacha-QA huggingface dataset:
שאלה: קריעה על ראיית מקום המקדש היום: קבוצה של בנות יהודיות מצרפת מגיעה לארץ בתחילת אלול לשנת סמינר של קודש. ביום השני אנחנו מביאים אותן לכותל ורובן לא ראו את מקום המקדש לפחות 30 יום, גם אני בעצמי לא הייתי שם 30 יום. לפי פשט ההלכה צריך לקרוע על ראיית מקום המקדש לפחות (כי על העיר העתיקה שיש בנייה מחדש שם וגם שליטה יהודית מלאה כבר לא נהגו לקרוע (פסקי תשובות ורב משה פיינשטיין), אמנם לא ראיתי ולא שמעתי שנוהגים לקרוע. שאלתי היא האם חייבים לקרוע גם היום על ראיית מקום המקדש חרב ו"לא ראיתי אינה ראייה" או שיש הנהגה אחרת ומאיזה טעם?
תשובה: אכן ראוי למי שבא מחו"ל ורואה בפעם הראשונה את מקום המקדש לקרוע. לגבי מי שלא ראה את המקום שלושים יום לא ראיתי שנוהגים לקרוע ויש בזה קצת סברה כמו שלא נוהגים לברך שהחינו על ידיד שלא ראו אותו שלושים יום. וזאת מפני שיש תקשורת שבה רואים ושומעים ממרחקים ואין אותה ההתרגשות הפנימית של שמחה או צער בשעת הראיה שיש לבטא אותה
שאלה: ברכת מזוזה פוטרת?: האם ברכה על מזוזה אחת פוטרת את כל המזוזות בבית, ואם כן, אז אם שלחתי לבדיקה את המזוזות של החדרים וכשהחזירו לי אותם שלחתי את המזוזה של פתח הבית האם עליי לברך פעמיים?
תשובה: אם אתה קובע את כל המזוזות ביחד אז תברך ברכה אחת ובזה תפטור את כולם. וכל פעם ששולחים מזוזות לבדיקה ונמצאו כשרים כשקובעים אותם שוב מברכים, ולכן אם שלחת את המזוזות בפעמיים תברך פעמיים.
שאלה: להעיר לחברים במצב מיוחד: אני ועוד מספר חברים שינינו את צורת החיים והתחזקנו מאוד בשנה האחרונה, זה גרם למצב שלפעמים אנחנו עדיין עושים דברים שהם לא לרוח ההלכה ובמקרים כאלה מעירים אחד לשני על הדברים האלה. לרובינו אין בעייה לקבל את ההערות אולם יש כמה שכל פעם שתעיר להם, ישר יתקפו ויזכירו לך שגם אתה לא מושלם ועושה דברים שלא צריכים להעשות. אני עדיין לא מושלם ואני מודע לכך שעדיין אני צריך לשנות הרבה, אבל איך אני אמור להעיר בכזה מצב, או שעדיף שאני אשאיר את המצב כמו שהוא ולא אעיר? אני מאמין שאם התוכחה תגיעה מרבנים זה יעזור יותר. הבעיה היא שהם די מקובעים לרבנים שמלמדים אותם בישיבה ואם לא שמעו את זה מהם הם לא יפנימו כמו שצריך. מה לעשות?
תשובה: תוכחה זה דבר מסובך והוא צריך להעשות בשום שכל ולתועלת. אם יש הסכם הדדי של התקדמות משותפת זה מצויין. אם אין הסכם זה, אז בעיקר התוכחה יכולה לבוא אם היא באה בדרך עקיפה ולא בצורה ישירה ובקורתית. תנסה תמיד לדבר על עצמך. אם למשל מדברים לשון הרע או שמנבלים את הפה תאמר לי זה לא מתאים. או זה עושה לי טעם רע בלב. דבר על עצמך ולא על אחרים. האחרים ממילא יבינו את דבריך. אנשים באופן בסיסי רוצים להשתפר אולם אינם אוהבים שאחרים מעירים להם וגורמים להם לעשות זאת. הם רוצים להתקדם לפי הקצב שלהם ולפי החשק שלהם. זוהו טבעו של האדם. במקרים מיוחדים אתה יכול להתייחס ולהעיר אולם לזאת יש כללים רבים. ראשית אל תעיר בשעת מעשה, אל "תשלוף" אמירה, אל תהיה ציני ואל תאמר דברים מתחת לחגורה. שים לב למצב רוחו של חברך. תתפוס אותו במצב רוח טוב. קח אותו לצד ותאמר לו בצורה מאוד נינוחה את אשר על ליבך. תפתח בכך שאתה מבין שזה קשה לשנות ושגם לך זה קשה אבל שאתה מאמין בכוחותיו ורק משום כך אתה מדבר עימו. בהצלחה.
שאלה: הנחת זוג תפילין וברכה מעין שבע: 1. כיצד מניחים תפילין קטנות של רש"י ורבנו תם, ומה קודם למה? 2. בתפילת יחיד מאונס בערבית של שבת קודש האם ליחיד מותר לומר ברכה מעין שבע?
תשובה: 1. מניחים אותם כאשר התפילין של יד -של רש"י יותר לכיוון הכתף ושל ר"ת לכיוון היד, ובשל ראש - רש"י למטה לכיוון העינים ור"ת למעלה. מניחים אותם יחד ומהדקים את שניהם בבת אחת, ולפני ההידוק מברך כך שהברכה עולה על שניהם. 2. יחיד לא אומר ברכה מעין שבע אך יכול לומר בלי פתיחה וחתימה (היינו לא להזכיר הברכות שבפתיחה ובחתימה). הרב שלמה רקובסקי
שאלה: איסור הרחת בשמי אשה: מובא ברמב"ם ובשו"ע שצריך להתרחק מנשים מאוד מאוד, ובכלל כך לא להריח את בשמיהן. האם הכוונה היא כאשר האדם מתכוין חלילה לשם זנות, או אפילו סתם כך אסור. ומה הדין כאשר עוברת לידו אשה, האם הוא צריך לסתום את האף?
תשובה: אם אישה עוברת לידו וריח בשמיה הגיע אליו ללא כוונה, הוא אינו צריך לסתום את אפו.
שאלה: טלטול מיחם מלא מים בשבת: א. האם מותר לטלטל בשבת את מיחם השבת כאשר הוא מלא מים, ויהיה טלטול האסור אגב המותר, או שמא גוף חימום זה מוקצה חמור כמו אש ואסור. ובכלל מה הדין של טלטול אש אגב המותר, כגון אש בצלחת ויש עוד משהו בצלחת. האם דין אש שונה משאר מוקצה לגבי "אגב"? ב. מוקצה מחמת כלי שמלאכתו לאיסור, שמותר להזיזו לצורך גופו ומקומו, האם יכול להזיז אותו אגב מוקצה שאין צריך לגופו ומקומו, או אגב מוקצה מחמת גופו. למשל צרור מפתחות אליו מחוברים פנס ומפתח של המכונית, שמכיוון שרוב תשמישו לאיסור, שכן את דלת המכונית פותחים באמצעות שלט, ואילו המפתח רק מתניע, ואעפ"כ מותר לטלטלו לצורך גופו, כגון לפתוח את דלת המכונית, כמובן איפה שלא נדלק אור וכו. האם יהיה מותר לטלטל הפנס אגב המפתח לצורך פתיחת המכונית עם המפתח, בדיוק כמו כל טלטול אסור אגב המותר, או שיהיה דין שונה?
תשובה: א. באש ממש יש חומרא בדיני מוקצה, על פני שאר סוגי החפצים. אבל גוף חימום העובד על-ידי חשמל זה לא אש ממש, ולכן דינו ככלי שמלאכתו לאיסור שמותר לטלטלו לצורך גופו ומקומו. ב. אם הדבר המותר חשוב לו, והדבר האסור לא חשוב יותר מן הדבר המותר, מותר לטלטלם.
שאלה: עד כמה להתאבל?: בסוף מסכת מועד קטן אומרת הגמרא: "כל המתקשה על מתו יותר מדאי על מת אחר הוא בוכה". ומובא הסיפור על שכנתו של רב הונא. חברי, אביו נפטר, ואביו היה גדול בתורה. החבר לא מפסיק לחשוב ולהצטער על אביו וכמעט כל יום הולך לבית הקברות. כשהערתי לו מדברי הגמ לעיל, טען שאינו מתאבל על אביו אלא על עצמו שחסר לו רב. האם חילוק זה נכון הלכתית במקרה זה, או שעליו לחדול?
תשובה: אתה צודק אסור להתאבל יותר מידי. יש בזה אי קבלה של דינו של הקב"ה. ועוד אם אדם בצער הוא מושך עליו דינים מלמעלה ואם הוא בשמחה הוא מושך טובה וברכה עליו מלמעלה. הדרך הנכונה ביותר לכבד את האב אחרי מותו היא להוסיף בלימוד התורה ובקיום המצוות וזה בוודאי עולה על ביקור בבית הקברות בכל יום.
שאלה: סירב לגיור במקרה תמוה: נתקלתי במקרה תמוה. אישה גויה הלכה לעשות גיור ועשתה קורס של 10 חודשים במכון לגיור באזור המרכז. כשסיימה את הקורס כדי לתת לה את האשור, שאלו אותה כמה שאלות ואחת השאלות היו: האם היא הולכת לבית הכנסת בשבת בבוקר, והיא אמרה את האמת שלא, אולי מדי פעם, ומפני שכך היא לא קיבלה את האישור להתגייר, האם יש דרך לשנות, האם הגיור שלה נחשב גם אם היא לא קיבלה את האישור מהרבנים?
תשובה: ללא הסכמת ביה"ד אין אפשרות להתגייר. מכיון שלא ישבת בביה"ד ולא היית שותפה לדיוני הדיינים אינך יודעת מה הסיבה האמיתית לפסילתה.
שאלה: תרומות ומעשרות במרפסת: קטפתי פרי מהעץ והכנסתי אותו מהחוץ למרפסת, האם חייב בתרומות ומעשרות, האם יש הבדל בסוגי המרפסות, לדוגמא, עם גג, מרפסת סגורה או פתוחה לחוץ פרי הגדל במרפסת שלי, האם חייב בתרומות ומעשרות, כאשר אני אוכל במרפסת עצמה ולא מכניס לתוך הבית ואם יוכל הרב לפרט בכל מקרה האם ההפרשה היא עם ברכה או לא?
תשובה: שאלותיך מרובות וכל מקרה יש בו תתי מקרים, כך שכמעט אפשר להגיע לאין סוף אפשרויות מקום הגידול, צורת ההכנסה, אין אפשרות לפרוט את התשובות כולן. באופן כללי כל מה שגדל בחצר התחייב במעשרות (מעשר פ"ד ה"טו) ואין ללקוט יותר מאחד אחד. נושא המרפסת והגג הוא לגבי עץ שגדל בבית, ושאלתך הייתה על עץ שגדל בחוץ. אם יש לך שאלה מדויקת יותר אפשר להפנות אלינו ואי"ה נענה עליה. בברכת התורה והארץ הרב יהודה הלוי עמיחי
שאלה: מצריים שהצטרפו לבני ישראל: האם ידוע על מצריים שהצטרפו לבני ישראל ביציאת מצרים, או על בני ישראל שהחליטו להשאר במצרים?
תשובה: בתיאור יציאת מצרים בתורה כתוב "וגם ערב רב עלה אתם" (שמות יב לד) והכוונה לגרים מבני אומות העולם וממצרים (רש"י וראב"ע). בהמשך הפסוקים כתוב "ויצאו כל צבאות ה' מארץ מצרים" (פסוק מא) כך שלא נשארו מבני ישראל במצרים למעט אלו שמתו בזמן מכת החושך.
שאלה: קניינים כמסר רוחני: מה המיוחד בדרכי הקניינים, שעפ"י התורה, האם יש דרכם העברת מסר רוחני מסוים למשל, לעומת דרכי קנין באומות העולם. האם קנין סיטומטא, לא שומט את הקרקע מעל המושג קנין עפ"י ההלכה, והופך אותו למשהו הסכמי, ולפי זה האם יש ענין לעשות קניינם לפי קנין ההלכה דווקא?
תשובה: נראה לי שדרכי הקנינים של התורה יש בהם הבנה לעומק טבע האדם שנותן התורה מכיר בו כיון שהוא יצר אותו והוא יודע מתי הקנין מתאים לטבע הנפש. אמנם גם הסכמים על פי מה שמקובל בחברה כמו סיטומתא יש בהם ערך כיון שהאדם יצור חברתי וחשובה לו מאוד ההסכמה החברתית, אך אין הסכמה זו במקום הטבע והאופי המושרשים בנפש.
שאלה: ציציות בצעיף: האם צעיף שיש לו ארבע כנפות (כל צעיף כמעט) חייב בציציות?
תשובה: היות ואינו מכסה את רוב הגוף, אין חייב בציצית.
שאלה: תפילה כנגד שירותים כימיים: האם מותר להתפלל ולברך כנגד שירותים כימיים אם הדלת סגורה, ומה הדין בדיעבד בתפילות וברכות שונות?
תשובה: אם הדלת סגורה, מותר, שזה נחשב כחדר בפני עצמו.
שאלה: מעשרות לפח האשפה?: רציתי לדעת לשם מה מעשרים פירות, אם לאחר מכן עוטפים את הפירות בשקית וזורקים אותם לפח הרי כל העניין במעשר זה לתת את המעשר למי שזקוק לו, וכן לגבי שאוכלים ארוחה צריך להשאיר קצת בשביל הקדוש ברוך הוא אבל לאחר מכן זורקים את האוכל שהותרנו לפח, לא עדיף לאכול אותו מאשר לזרוק לפח?
תשובה: תרומות ומעשרות יש להם מספר מטרות ויעודים, אבל עיקרם שאנו ננהג כפי שהקב"ה מצווה אותנו. ומכיוון שהתרומה היא קדושה אבל בימינו איננה יכולה להאכל על ידי כהנים בגלל טומאתם, על כן אין לנו אפשרות שמוש באחוז תרומה זה והרי זה נקבר או מונח לאחר כבוד בפח אשפה. בגלל מעלת התרומה אין אפשרות לאכלה, ואין לנו אלא לקוברה. שאר המעשרות אינן נזרקים. וכן אנו נותנים לעני כל שנה ג' ו' כעשירית מהיבול. על מנת להבין את עניין תרו"מ כנדרש אפשר לרכוש את התקליטור בעניין תרומות ומעשרות. טל' 086847325 ושם אני מקווה תוכלי לקבל הסבר נאות לכל שאלותיך. בברכת התורה והארץ הרב יהודה הלוי עמיחי
שאלה: בגדי שבת וקשר כפול: האם הבגדים שלובשים בשבת חייבים להיות מיוחדים אך רק לשבת או האם ניתן ללבוש למשל חולצה שלובשים בשבת עם בגדים חגיגיים, וגם ללבוש חולצה זו ביום חול עם בגדים פשוטים כאשר בשבת ניכר שהלבוש הרבה יותר חגיגי? אם אמורים לקשור קשר כפול בבגד (ולא עניבה) אך הוא לא יחזיק ל-24 שעות אלא להרבה פחות, האם ניתן לקשור קשר כזה, (יתכן ובגלל סוג הבד הקשר אף נהיה רופף מעצמו בלי שאתיר אותו או במצב שיש צורך להתיר את הקשר כדי להוריד את הבגד)?
תשובה: בגדי שבת טוב שיהיו מיוחדים לשבתות אבל מותר להשתמש בהם גם לימות חול. לגבי שאלתך על קשר בשבת, במציאות שכתבת מותר לקשור קשר כזה, כיון שלא יחזיק מעמד נחשב כקשר לא של אומן ולא לקביעות.
שאלה: תעודת כשרות ללא חתימה: בשבועות האחרונים אני רואה בירושלים אך ורק תעודות כשרות ללא חתימה ולעיתים אף ללא חותמת. מדוע והאם מותר לאכול?
תשובה: תפנה לרבנות ירושלים.
שאלה: מעמד הלכתי של כושים עבריים: מה המעמד ההלכתי של הכושים העבריים, האם הם נחשבים יהודים?
תשובה: עד כמה שידוע לי, אין הם נחשבים כיהודים.
שאלה: פאה נוכרית - דעת רב ספרדי: בתשובה על הפאה הנכרית כתב הרב "אחד מרבני הספרדים בדור האחרון כתב, שעל פי מנהג הספרדים יש איסור חמור לחבוש פאה נוכרית, משום שהפאה אינה נחשבת לכיסוי ראש". הרב ציין את שמות הרבנים הספרים החולקים, לא ציינת מי הוא "אחד מרבני הספרדים בדור האחרון וכו ". מי הוא הרב הזה האוסר, והיכן כתב את איסורו?
תשובה: הוא הגאון הגדול הראשון לציון מו"ר הרב עובדיה יוסף שליט"א.
שאלה: זכר לחורבן בבית שכור: האם חובה להשאיר אמה על אמה זכר לחורבן בבית שכור שכבר מסויד כולו?
תשובה: אם כולו מסויד, אין חובה לעשות זכר לחורבן. אבל לכתחילה ראוי שיעשו זכר לחורבן גם במצב כזה.
שאלה: פסלים ולונגים מהמזרח לנוי: האם יש בעיה לקשט את הבית עם פסלים שהגיעו מהמזרח, או שיש בזה חשש עבודה זרה? הפסלים מובאים לארץ לצרכי נוי. שאלה נוספת יש לגבי לונגים, עליהם מצויירים תמונות של כל מיני דמויות או בודהות. האם אסור להשתמש בזה בתור שטיח או קישוט?
תשובה: לא ראוי שיהודי יקשט את ביתו בסמלים ובפסלים אלו.
שאלה: ספרדי בבית ספר באידיש?: אני כרגע נמצא באוסטרליה. יש כאן מספר מועט של בי"ס חרדים. אני לומד כרגע בחב"ד אבל רמת הלימודים שם נמוכה וגם התנהגות התלמידים מחרידה. לכולם בכתתי יש אינטרנט והם יכולים להשתשמש בו חופשי. יש עוד בי"ס חרדי של עדת ישראל (אשכנזים). רציתי לדעת האם אני צריך לעבור בי"ס (למרות שאני ספרדי מובהק והם לומדים באידיש)?
תשובה: אם אתה מרגיש שאתה מושפע לרעה כדאי שתעבור לנסיון. בהצלחה.
שאלה: זריקת לכלוך ברשות הרבים: האם יש בעיה ללכלך את רשות הרבים? האם אדם שליכלך את רשות הרבים חייב לנקות, ואם הוא איננו מוצא את הלכלוך האם יש לטרוח ולמצוא אותו ועד כמה? האם אפשר לסמוך על שרותי הניקיון של העיריה?
תשובה: כמו שיש איסור להזיק לרכושו של יחיד, כך יש איסור להזיק לרכוש הרבים, ולכלוך זהו סוג של היזק. אם האדם קלקל יש עליו חובה לתקן, ולכן צריך לנקות את מה שלכלך. אם זה לא אפשרי, אזי אפשר לסמוך על עובדי העיריה שינקו את הרחוב.
שאלה: קניית ספרים בתשעת הימים: האם לקנות ספרי לימוד לשנת הלימודים בתשעת הימים (אני אשכנזי)?
תשובה: לרוב התלמידים אין שמחה בקניית ספרים, ולכן מותר לקנות ספרים לשנת הלימודים.
שאלה: אסור ללכת בקומה זקופה: למדתי ב"משנה ברורה" שאסור ללכת בקומה זקופה מכיוון "שדוחק רגלי השכינה". האם איסור זה אומר שאסור ללכת עם גב ישר תמיד, או שיש מקומות או זמנים מסויים שצריך לנהוג כך?
תשובה: כוונת ח היא שאסור לאדם ללכת בצורה שתבליט אותו, בשחצנות וביהירות. אבל אם הוא עושה כך בשביל לשמור על בריאות גבו, מותר.
שאלה: הלכות שלא נעשות על-פי השולחן ערוך: ראיתי בשו"ע שכתוב שלפני נטילת ידיים צריך לברך. היום העדה היחידה שראיתי שעושים כך היא התימנים וגם אצלם לא כולם. וישנם עוד כמה דוגמאות להלכות נוספות שכתובות בשו"ע ואינם נעשות. ברצוני לדעת ממה נובעת הטעות הזאת, איך יכול להיות שעמ"י במשך דורות קודם נוטל ידיים ואח"כ מברך, או לא מתפלל עם טלית וכדומה?
תשובה: כל הדוגמאות שמנית יש בהן מחלוקות ראשונים. לדוגמה: בנטילת ידיים נחלקו הראשונים האם קודם מברך ואחר-כך נוטל ידיו, או שקודם נוטל ידיו ואחר-כך מברך. הרמב"ם סובר שקודם מברך ואחר-כך נוטל, והרא"ש סובר שקודם נוטל ידיו ואחר-כך מברך. השולחן-ערוך פסק כדעת הרא"ש, ויש הנוהגים כרמב"ם. זה ענין של מנהגים, ולא של טעויות.
שאלה: גשם בקיץ : לפני כמה ימים ירד גשם בצפון הארץ. האם גשם בקיץ זהו סימן קללה, אם כן, למה, הרי זה מוסיף למאגרי המים?
תשובה: גשם בקיץ מוסיף מים למאגרי המים, אבל הוא גורם גם נזק לחקלאות. כל דבר צריך לבוא בעתו.
שאלה: שימוש בשבת במיכל חמצן: חולה שמשתמש רוב שעות היום בחמצן, האם ניתן בשבת להשתמש במיכל חמצן אשר מציג את כמות החמצן שנותרה בו ע"י צג דיגיטלי. (הצג פועל ע"י סוללה כל הזמן גם אם אין צורכים חמצן. במצב מלא מוצגות 10 שנתות ומספרם יורד עם השימוש)
תשובה: לצורך חולה, מותר.
שאלה: עשיית דברים בקריאת התורה: אם אחרתי לתפילה וצריך לעשות השלמות לתפילה, זה אפשרי על חשבון קריאת התורה? ואם אני קורא בתורה לציבור את החצי השני של הפרשה, מותר לי לחזור על ההכנה לקריאה תוך כדי החצי הראשון?
תשובה: קריאת התורה נתקנה ע"י משה רבנו כדי שעם ישראל יעסוק בתורה. לימוד תורה הוא הערך העליון בעם ישראל "ותלמוד תורה כנגד כולם". אם כל אחד יתעסק בזמן קריאת התורה בדבר אחר תורה מה תהא עליה?!.
שאלה: הרמת פעוט ונטילת ידים: האם צריך ליטול ידים לפני לימוד תורה או תוך כדי לימוד וכל דבר שבקדושה לאחר שמרימים תינוק, כגון שנוגעים בידיו, רגליו ובמקומות מכוסים שבגופו?
תשובה: אין צורך ליטול ידיו על כל נגיעה בתינוק, רק אם התינוק לכלך אותו יטול ידיו.
שאלה: תפילה בישוב חילוני ללא הפרדה: אני גר בישוב קהילתי חילוני ללא בית כנסת. בשנה האחרונה חזרתי בתשובה. לקראת הימים הנוראים, בישוב בו אני גר מתקיימת תפילה במועדון. יש ציבור גדול מהישוב שבא לתפילה, אך אין הקפדה על הפרדה בין נשים לגברים וכל אחד מתישב היכן שהוא רוצה. האם אני יכול להשתתף בתפילה כזו (אני חייב לציין שיש אווירה אמיתית של תפילה וכוונות כנות)? איני חושב שאוכל לבקש בקשה לעשות הפרדה בין נשים לגברים, מפני שלדעתי זה בניגוד להשקפת עולמם של התושבים. אציין שאני הדתי היחידי בישוב. אודה לכם על תשובה מפורטת והמלצה איך לנהוג.
תשובה: לפני הכל, תנסה להסביר בדרכי נועם שאם כבר עושים תפילה לפי המסורת, אזי שיעשו אותה לגמרי כמו המסורת, ואף ישבו בנפרד בזמן התפילה בלבד. אם זה לא יתקבל על ליבם, אינך יכול להשתתף בתפילה כזאת. אם תוכל לנסוע למקום אחר בו יש תפילות כראוי, או שיש בית-כנסת במרחק הליכה, אזי תתפלל שם. אבל אם אין באפשרותך לעשות גם את-זה, עדיף שתתפלל בבית ביחידות.
שאלה: חזרות על לימוד התורה: א. אחרי שכבר יודע את מהלך הסוגיא (או כל דבר אחר), מהי הדרך הנכונה לחזרה - האם לחזור מתוך הספר או שמא לחזור בעל פה מתוך הזכרון? ב. כשרוצה ללמוד משהו ולזכור, מהי הדרך הנכונה, האם ללמוד משהו - "להריץ" אותו בע"פ ולבדוק אם יודע - ואז שוב ללמוד, או שמא עדיף ללמוד בבת אחת כמה פעמים את החומר, ואז לבדוק אם יודע בע"פ?
תשובה: א. תחזור מתוך הספר. ב. זהו דבר מאוד אישי, וזה תלוי בכשרונו וביכולתו של כל אחד.
שאלה: גדלותו של משה רבינו: אנחנו יודעים שמשה רבינו היה גדול הנביאים. אנחנו יודעים שמשה רבינו זכה לראות את כבוד ה וזכה להתנבאות במראה ולא בחלום, אך בשום מקום לא כתוב כיצד משה הגיע לכך. למה הוא זכה להיות הנבחר, האם רק בגלל רחמנותו על השה, גדולי הדור של זמנינו מקדישים שעות רבות של לימוד, אבל מה היה לפני קבלת התורה, מה למדו, איך משה רבינו זכה להתעלות כ"כ?
תשובה: נראה מדברי המהר"ל בגבורות ד' כי משה רבנו קיבל נשמה עצומה לצורך גאולתם של ישראל, ולשם קבלת התורה ולימודה את ישראל. על מידותיו של משה רבנו מסופר בתורה עד כמה היה ענו מכל האדם אשר על פני האדמה, וכן מסופר כי בהיותו בבית פרעה סיכן את חייו והרג את המצרי שעינה אדם מישראל וכן מסר את עצמו על הצלת בנות יתרו בארץ מדין בהיותו נרדף מפרעה. האמין ב-ד' עוד בטרם מחזה הסנה עד שקרא לבנו "כי אלוקי אבי בעזרי", לימד את אשתו תורה עד שידעה בשעת הצורך למול את בנה ועוד בודאי הרבה מעלות טובות למי שאמרה עליו התורה כי לא קם כמוהו בישראל
שאלה: קדיש יתום לאחר שנה: אני יתום מאב. האם ראוי לומר קדיש יתום גם לאחר שנת האבל בכל הזדמנות? האם יש שוני לגבי בית כנסת שיש בו אבלים ובית כנסת שאין בו אבלים, ומה לגבי קדיש דרבנן?
תשובה: אין לומר קדיש יתום לאחר שנת האבל, אלא אם אין מישהו אחר שיאמר קדיש בבית-הכנסת, ואז יש עדיפות לומר קדיש דרבנן.
שאלה: חנוכת בית וקביעת מזוזה: אנו בקרוב עוברים לדירה חדשה שבנינו, ויש דברים אחרונים שצריך לגמור. בדירה אין עדין דלתות פנים. האם מותר לקבוע זמנית את המזוזות בחדרים בלי ברכה, ואחרי שבועיים שיגיעו הדלתות נקבע מזוזות עם ברכה, ואם לא מה לעשות? האם יש קשר בין חנוכת בית לקביעת מזוזה, זה אמור להיות במעמד אחד?
תשובה: אם אתם מתחילים לגור שם, אזי תקבעו את המזוזה בדלת הראשית שהרי שם ודאי יש דלת, ובשאר הפתחים בבית תקבעו מזוזה כאשר תקבעו את הדלתות.
שאלה: חכמה או יראת שמיים?: למדתי לאחרונה את כללי הפסיקה וההכרעה במחלוקת. אחד הכללים הוא שבמחלוקת של שני חכמים יש ללכת אחר הגדול בחכמה. ואם אחד גדול בבקיאות ואחד בחריפות אז אחר הגדול בבקיאות. מה הדין במקרה ששני חכמים חולקים, ואחד גדול יותר בחכמה והשני גדול יותר ביראת שמים, כמו מי הדין? אין מדובר על מקרה שהחכם הראשון אינו ירא שמים כלל (שאז הוא כקל שבציבור) אלא על מקרה שאדם שמפורסם בתור פוסק ובקיא בהלכה חולק על אדם שידוע כצדיק גדול וכקדוש עליון הרבה יותר ממנו אבל בהלכה הוא פחות בקיא?
תשובה: ראשית, אעיר לגבי דבריך הראשונים. כאשר אחד הפוסקים הוא בקיא והשני הוא חריף, יש לפסוק על פי מי שמעמיק יותר, ולא בהכרח לפי מי שבקיא יותר. ולשאלתך, פוסקים לפי מי שבקיא בהלכה, ולא לפי מי שצדיק יותר, שצדיקות אינה מדד ליכולת פסיקת ההלכה.
שאלה: נטילת ידיים לתינוקות: אני נוטלת ידיים לבתי בת ה-9 חודשים. האם אני צריכה לברך עבורה על נטילת ידיים?
תשובה: לא.
שאלה: חותמת כשרות מחו"ל: ברצוני לדעת מהי החותמת שצריכה להיות על מוצר שקונים בחו"ל על מנת לדעת שהוא אכן כשר?
תשובה: בחו"ל ישנם כמה גופי כשרות כמו בד"ץ מנצסטר, ה-OU ועוד שהם נותנים כשרות על מוצרים. כמו כן, אדם הנוסע לחו"ל רצוי שיתעדכן אצל רב או משפחה דתית באותו מקום מה מותר לאכול באותו מקום כי הדברים משתנים ממקום למקום. על מוצר המיובא מחו"ל לארץ צריך להיות כתוב הגוף שנותן את הכשרות ובנוסף "באישור הרבנות הראשית לישראל".
שאלה: ראש השנה שחל בשבת: האם בראש השנה שחל בשבת כמו השנה, אסור לתקוע בשבת, מדוע? 2. האם בתפילת ערבית של ראש השנה שליח הציבור הוא היחידי שאמור להתעטף בטלית, אם כן, מדוע? 3. מתי זמן הדלקת נרות חג של ראש השנה, האם כמו בכניסת שבת?
תשובה: 1. מהתורה תוקעים בראש השנה אף שחל בשבת אולם חכמים ראו שעל ידי כך עלול להיות שיהודי יחלל שבת, במקרה שאינו יודע לתקוע ויקח את השופר בידו ויוליכנו ארבע אמות ברשות הרבים ויעבור על איסור תורה, לכן תיקנו שאין לתקוע בשבת אלא במקום הסנהדרין. 2. שליח ציבור מתעטף בטלית מפני כבוד הציבור, כלומר, כבוד הציבור הוא שהשליח שלו ילבש בגד מכובד, ולכן אין צריך שכל הציבור יתעטף בטלית. 3. לגבי הדלקת נרות בחג ישנם מנהגים שונים. יש המדליקות נרות בזמן כניסת שבת ויש המדליקות כשחוזרים מבית הכנסת. ביום השני של ראש השנה יש להדליק נרות רק לאחר צאת הכוכבים לאחר שנכנס כבר היום השני של ראש השנה, כי אין מכינים מיום ראשון של ראש השנה ליומו השני. כמובן, שבראש השנה שחל בשבת יש להדליק לכולי עלמא בזמן כניסת השבת.
שאלה: גזל בעבודה כשאין מה לעשות: אני עובד בחברה שעד לא מזמן היתה די גדולה ובהתאם לכך היתה עבודה. לאחרונה (תקופה של כמעט שנה) החברה עברה טלטלה לא קטנה והיקף העבודה פחת, וכרגע יש לי המון שעות "מתות". אין לי הרבה מה לעשות חוץ מלגלוש באינטרנט או לבצע דברים שלא כל כך קשורים בעבודה. לעזוב את החברה זה קצת מסוכן בשבילי מכיוון שאני מפרנס יחיד, ולפי דעתי מי שיחליף אותי "יזכה" לאותו תענוג. השאלה שמטרידה אותי כל הזמן היא האם יש בכך גזל זמן של המעסיק. מה ההלכה אומרת לגבי עבודה שאין בה מה לעשות, ואני עושה דברים אחרים, האם יש בכך גזל?
תשובה: אתה צריך לידע את המעסיק שלך שיש לך זמן פנוי, ולבקש ממנו שיתן לך תעסוקה גם לזמן זה. אם הם יודעים זאת ולא נותנים לך תעסוקה, זו כבר בעיה שלהם.
שאלה: לגייר בכל זאת?: התארחו אצלנו בנות שאמן נוצריה ואביהם יהודי והן רוצות להתגייר הם לומדות את ההלכות והכל אבל אני בטוח שלאחר הגיור הם לא ישמרו תורה ומצוות הם כאילו מקבלות עליהן את המצוות אבל אני בטוח שלא. אז למה הן מתגיירות?
תשובה: שאל אותן. אם אתה סבור שהכל נעשה מהשפה ולחוץ וליבן בל עימן דווח על כך לביה"ד המגייר אותן שלא יתרשם מהתנהגותן החיצונית.
שאלה: הספר אבא עשיר אבא עני: קראתי את הספר אבא עני אבא עשיר, והייתי רוצה לשמוע התייחסות תורנית ערכית בנושא. יש בספר התייחסות והתבוננות מעניינת על החמדה ותאוות הבצע של המין האנושי. כמו"כ יש שם ענין שמזכיר מאוד את מעשר הכספים. האדם שכתב את הספר נראה שהוא אדם ערכי ומשכיל, ועיקר טענתו היא שצריך לרצות להיות עשירים וכן לא לעבוד למען הכסף אלא לנסות שהכסף יעבוד למענך. האם ישנה השקפה תורנית בנושא?
תשובה: אינני מכיר את הספר וקשה לי להתייחס אליו, אמנם מדבריך שכתבת כי צריך להיות עשירים ושהכסף יעבוד למענך בודאי שאין זאת תורת ישראל. בנביא כתוב אל יתהלל עשיר בעשרו, כי אם בזאת יתהלל המתהלל השכל וידוע אותי, וכן נאמר במשלי כי טובה ארוחת ירק ושלוה בה משור אבוס, וכן מתוקה שנת העובד ואם כן יש שבח בעבודה ולא בכסף. וכן תכלית הכל שיהיה האדם שמח בחלקו ועובד את ד' שזה יעמוד לו בחיו ואחרי חייו.
שאלה: גזלתי טוש לצביעת תפילין: הייתי במכון לתפילין ומזוזות ותיקנתי ובדקתי את התפילין שלי, רציתי לקנות גם טוש לצביעת תפילין אך לא היה לי כסף עליי. המוכר אמר שלא נורא והוא נתן לי טוש תמורת שלשה שקלים שהיו לי, במקום תמורת 10 שקלים (כנראה בגלל שהבדיקה והתיקון עלו כמה מאות שקלים, הוא ויתר על הסכום הפעוט). יצאתי מהחנות. לאחר כחצי דקה, חשבתי לעצמי שאולי אין כלל למוכר סמכות לתת לי טוש במתנה, שהרי הוא לא בעל החנות. חזרתי לחנות ושאלתי את המוכר האם הוא בעל החנות והוא אמר לי שלא. הצגתי בפניו את הבעיה והוא אמר "אל תדאג, אל תדאג. הוא (הכוונה לבעל החנות) מסכים". ובכך יצאתי מהחנות. האם ניתן לסמוך על המוכר, האם אני חייב להחזיר את הטוש (שכבר התחלתי להשתמש בו), האם להתקשר לקבל אישור מבעל החנות?
תשובה: יש להניח שבעל החנות מסכים לדברים פעוטים כאלה שהזבן עושה.
שאלה: אוטיסטים בקיום מצוות ולימוד תורה: אני מלמד זו שנתי השניה בכיתת ליקויי תקשורת וליקויי למידה. הם נקראים בשפה הידועה אוטיסטים, שיש להם יכולת תפקוד גופני מלא אך עם בעיות בתקשורת נכונה עם הסביבה וכן בעיות לימודיות (הם נתפסים לדברים חיצוניים-מופשטים). הם נקראים PDD בשפה מקצועית ( Pervasive Developmental Disorder) אני מלמד אותם מקצועות קודש: הלכה, גמרא, תנ"ך, אך יש לחץ מההורים שהם ילמדו דווקא מקצועות חול וגם על חשבון השעות הללו. 1. האם מבחינת ההלכה הם מחויבים בקיום המצוות? 2. האם עלי להכנע ללחץ של ההורים (יש לציין כי איני המחנך אלא מורה), אם לא כיצד עלי לפעול?
תשובה: צריך לברר עם בעלי מקצוע יחד עם רבנים מה גדרם ההלכתי האם נחשבים כפקחים או כשוטים. אם הם נחשבים כשוטים הם פטורים מתלמוד תורה אם הם פקחים הם חייבים בתלמוד תורה. עם זאת הם צריכים כנראה גם להתפרנס ואם כן עליהם ללמוד גם מקצוע כל שהוא.
שאלה: למה לא נבנה מגדל בבל?: מדוע הקדוש ברוך לא איפשר לבבלים לבנות את המגדל הרי הם לא היו מגיעים לשום מקום?
תשובה: אין אנחנו יכולים להבין את מעשיו של הקב"ה מדוע עשה כך ולא אחרת. אבל אם ניקח את מגדל בבל כמשל לחיינו נוכל אולי להבין את הנמשל. מגדל בבל מסמל את הדעות המוטעות שיש לבני אדם. דעות אלו, כמו שאתה אומר, לא מובילות אותו לשום מקום. אדם יכול כל חייו לטעות אחרי הדעות האלו וסופו שישאר בטעותו ולעולם לא יחזור לדרך הנכונה. כדי שהאדם כן יצליח לחזור לדרך יש לפעמים צורך לחתוך ולסתום את דרכו שלא יוכל להמשיך בה, כי אם ניתן לו להמשיך עד שיבין מעצמו שטעה זה לא יקרה לעולם.